Наш апостол
Алекса Шантић 
НАШ АПОСТОЛ, Сени Јована Скерлића
Не, облаци смрти покрили те нису,
У рукама твојим јоште зубље горе!
Ми видимо јасно где се сваке зоре
У лепоти рађаш на далеком вису -

На горама златним твојих златних дела.
Још чујемо тебе и гледамо у те -
Под заставом твојом омладина цела
С младом снагом ступа на велике путе.

Врућа срца своја твојом вером поји,
Плашт огрће на се пламенова твоји',
И у души носи песму живих врела.

Лепа деца Југа твојом ватром горе,
Твојим летом лете - да те сваке зоре
Загрле на вису твојих златних дела.

Шантићеве песме 1914.